Selv om vi er langt inde i foråret, er kulden over Danmark en vintermorgen værdig. I store dele af landet er man lørdag morgen igen stået op til is på bilruderne, rim i græsset og en for årstiden usædvanlig kold morgen, hvor termometret flere steder har været nede under -5 grader. Ikke set koldere på denne tid af året siden 1991 Koldest har det været i Jylland, hvor der ved Isenvad nær Ikast tidligt lørdag morgen blev målt -6,9 grader. Det er den laveste temperatur målt så sent på året i 28 år. Vi skal tilbage til den 21. april 1991 for at finde en koldere morgen på denne tid af året. Dengang viste termometeret -7,3 grader. Også andre steder i Jylland har det været vinterligt koldt i nat. I Aars i Himmerland har man haft -5,3 grader, mens termometret i Billund har vist -5,1 grader. På Sjælland har den laveste temperatur lørdag morgen været målt i Sjælsmark i Nordsjælland, hvor der var -3,5 grader. Kan lokalt have været koldere Lokalt kan termometret uden for køkkenvinduet godt have været længere nede, end de officielt målte -6,9 grader i Isenvad. Ifølge Vejrdirektoratets målinger langs de danske veje er der ved Hoven nær Ølgod i det vestlige Jylland målt ned til -8 grader. Det er fjerde morgen i træk med temperaturer, der har været under -5 grader. Det er kold og knastør polarluft over Danmark, kombineret med klart vejr og rolige vindforhold, der har givet mulighed for, at man i Midtjylland kunne nå ned på de -6,9 grader. Selv om de -6,9 grader i Isenvad lørdag morgen er helt usædvanligt koldt så langt inde i april måned, så er vi stadig langt fra den absolutte kulderekord for april måned. Den laveste temperatur målt i april siden 1873 er de -19,0 grader, der blev målt i Store Vildmose den 3. april 1922. Ifølge prognoserne er der dog stadig udsigt til sol og varme i helligdagene fra på torsdag.

Opsummering:
Store dele af Danmark er blevet ramt af uhørte frostgrader på denne tid af året. I Aars blev der målt nattefrost på -5,3 grader, natten til lørdag.